C 401/10

Ar aizsargātu nosaukumu apzīmēta vīna nozares produkta specifikācijas grozījuma pieteikuma publikācija saskaņā ar Eiropas Parlamenta un Padomes Regulas (ES) Nr. 1308/2013 105. pantu

(2022/C 401/08)

Šī publikācija dod tiesības divu mēnešu laikā no šīs publikācijas dienas pret šo pieteikumu izteikt iebildumus atbilstīgi Eiropas Parlamenta un Padomes Regulas (ES) Nr. 1308/2013 (1) 98. pantam.

PRODUKTA SPECIFIKĀCIJAS GROZĪJUMA PIETEIKUMS

“Pannon”

PDO-HU-A1380-AM03

Pieteikuma iesniegšanas datums: 25.1.2018.

1. Grozījumam piemērojamie noteikumi

Regulas (ES) Nr. 1308/2013 105. pants — grozījums, kas nav maznozīmīgs

2. Grozījuma apraksts un pamatojums

2.1. Produkta kategorijas “gāzēts pusdzirkstošais vīns” iekļaušana

Reaģējot uz mainīgajām tirgus prasībām, vīna ražotāji ir sākuši gatavot gāzētus pusdzirkstošos vīnus. Pieejamo tehnoloģiju attīstība ir ļāvusi sasniegt arvien labāku kvalitāti, kā rezultātā ir palielinājies pieprasījums un ražošanas apjoms. Ar ACVN “Pannon” apzīmētos vīnus var izmantot arī, lai gatavotu viendabīgus un augstas kvalitātes produktus, kas atbilst specifikācijai.

Ietekmētie dokumenta punkti:

“Vīnkopības produktu kategorijas”;

“Vīna vai vīnu apraksts”;

“Maksimālais ražas iznākums”;

“Galvenās vīnogu šķirnes”;

“Saikne ar ģeogrāfisko apgabalu”;

“Papildu nosacījumi”.

2.2. Produkta kategorijas “dzirkstošais vīns” iekļaušana

Tirgus pieprasījuma un vīndaru uzņēmējdarbības apvienojums ir veicinājis dažādu dzirkstošo vīnu ražošanu. Šajā vīna reģionā jau sen ir ražoti dzirkstošā vīna bāzes vīni. Šeit izveidotās ģimenes vīna darītavas savu produktu klāstā ir iekļāvušas savus dzirkstošos vīnus. Ar ACVN “Pannon” apzīmētā vīna produkta specifikācijā norādītās vīnogu šķirnes rada īpaši kvalitatīvus dzirkstošos vīnus un ļauj sasniegt vienādu un augstāku kvalitāti.

Ietekmētās iedaļas:

“Vīnkopības produktu kategorijas”;

“Vīna vai vīnu apraksts”;

“Maksimālais ražas iznākums”;

“Galvenās vīnogu šķirnes”;

“Saikne ar ģeogrāfisko apgabalu”;

“Papildu nosacījumi”.

2.3. Jaunas atļautās šķirnes: “Ezerfürtű”, “Furmint”, “Kadarka” (baltogu), “Pinot Noir” (baltogu), “Rizlingszilváni”, “Zöld szagos”, “Zöld szilváni” un “Alibernet”

Vīna patēriņa modeļi nepārtraukti mainās, un ražotāji cenšas tiem pielāgoties. Noteiktajā apgabalā palielinās baltogu un aromātisko šķirņu īpatsvars. Dažas no pieprasītajām šķirnēm jau sen ir izmantotas uzticamas kvalitātes vīnu ražošanā, savukārt citas šķirnes vēl tikai tiek izmēģinātas.

Ietekmētās iedaļas:

“Galvenās vīnogu šķirnes”.

2.4. Grozījums attiecībā uz to pašvaldību teritoriju, kas atrodas ārpus noteiktā ražošanas apgabala: Varsád pašvaldības teritorijas iekļaušana

Vīna ražotne, kas atrodas Varsád, pārstrādā vīnogas, kuras iegūtas ar ACVN “Pannon” apzīmētā produkta ražošanas noteiktajā apgabalā. No šīm vīnogām gatavoto vīna nozares produktu kvalitāte atbilst šīs specifikācijas prasībām. (Sākotnējā pieteikumā kā pašvaldības teritorija, kas atrodas ārpus noteiktā ražošanas apgabala, jau bija reģistrēta Dég pašvaldības teritorija.)

Ietekmētās iedaļas:

“Papildu nosacījumi”.

2.5. Cikó, Fürged, Magyarszék, Németkér, Pálfa, Pári un Somberek pašvaldības teritorijas iekļaušana noteiktajā ģeogrāfiskajā apgabalā

Minēto pašvaldību teritorija pieder pie tās pašas administratīvās vienības, kurā atrodas noteiktais ražošanas apgabals, kā noteikts Regulas (ES) 2019/33 (2) 5. panta 1. punkta b) apakšpunktā. Augsnes īpašību un atrašanās vietas dēļ tās ir ģeogrāfiskā apgabala neatņemama daļa.

Ietekmētās iedaļas:

“Noteiktais ģeogrāfiskais apgabals”.

2.6. Aba un Seregélyes pašvaldību teritorijas izslēgšana no noteiktā ražošanas apgabala

Uz šo pašvaldību teritoriju neattiecas noteiktā apgabala publiskā pārvalde, un tās veido cita vīna reģiona daļu. Augsnes īpašību un atrašanās vietas dēļ tās nepieder pie ģeogrāfiskā apgabala, tāpēc no noteiktā ražošanas apgabala pašvaldību teritoriju saraksta būtu jāsvītro.

Ietekmētās iedaļas:

“Noteiktais ģeogrāfiskais apgabals”.

VIENOTAIS DOKUMENTS

1. Produkta nosaukums

Pannon

2. Ģeogrāfiskās izcelsmes norādes veids

ACVN — aizsargāts cilmes vietas nosaukums

3. Vīnkopības produktu kategorijas

1. Vīns

4. Dzirkstošais vīns

9. Gāzēts pusdzirkstošais vīns

4. Vīna vai vīnu apraksts

4.1. Baltvīns

ĪSS APRAKSTS

Zaļgani baltā, dzeltenīgi zaļā vai zeltainā krāsā. Smaržas ziņā tas variē no atturīgi izsmalcināta līdz ļoti intensīvam aromātisko šķirņu aromātam. Var būt jūtamas ābolu un citrusaugļu notis un pat ziedu nianses. “Pannon” baltvīniem raksturīgs sarežģīts, vidēji intensīvs skābums. Visu šajā reģionā ražoto vīnu iezīme ir augļaina garša un harmoniskums.

* Trūkstošie analītiskie dati atbilst ES tiesību aktos noteiktajām robežvērtībām.

Vispārīgās analītiskās īpašības Maksimālais kopējais spirta saturs (tilp. %) Minimālais faktiskais spirta saturs (tilp. %) 9 Minimālais kopējais skābums (miliekvivalentos uz litru) izteikts vīnskābē — 4,5 g/l Maksimālais gaistošais skābums (miliekvivalentos uz litru) 18 Maksimālais kopējais sēra dioksīda saturs (miligramos uz litru) 200

4.2. Sārtvīns

ĪSS APRAKSTS

Sīpolmizas, peoniju vai zemeņu krāsā. Smarža ir tipiska šķirnei un galvenokārt atgādina avenes, zemenes un kazenes. Vīnam raksturīgs svaigs skābums, tas ir vidēji intensīvs, un tam piemīt viegls, vidēji izteikts miesīgums, un smaržā jūtamie aromāti ir jūtami arī garšā.

* Trūkstošie analītiskie dati atbilst ES tiesību aktos noteiktajām robežvērtībām.

Vispārīgās analītiskās īpašības Maksimālais kopējais spirta saturs (tilp. %) Minimālais faktiskais spirta saturs (tilp. %) 9 Minimālais kopējais skābums (miliekvivalentos uz litru) izteikts vīnskābē — 4,5 g/l Maksimālais gaistošais skābums (miliekvivalentos uz litru) 18 Maksimālais kopējais sēra dioksīda saturs (miligramos uz litru) 200

4.3. Sarkanvīns

ĪSS APRAKSTS

Šis vīns ir sarkanā, rubīnsarkanā, purpursarkanā vai intensīvā tumši sarkanā krāsā. Tā smaržai raksturīgs augļainums, kas jo īpaši atgādina sarkanas ogas — zemenes, plūmes un ķiršus. To var papildināt pikantas notis, kas iegūtas, vīnu izturot mucā. Vīnam piemīt vidēji izteikts pilnmiesīgums ar tipisku, vidēji skābu un vidēji līdz ļoti izteiktu tanīnu struktūru.

* Trūkstošie analītiskie dati atbilst ES tiesību aktos noteiktajām robežvērtībām.

Vispārīgās analītiskās īpašības Maksimālais kopējais spirta saturs (tilp. %) Minimālais faktiskais spirta saturs (tilp. %) 9 Minimālais kopējais skābums (miliekvivalentos uz litru) izteikts vīnskābē — 4,5 g/l Maksimālais gaistošais skābums (miliekvivalentos uz litru) 20 Maksimālais kopējais sēra dioksīda saturs (miligramos uz litru) 150

4.4. Dzirkstošais baltvīns

ĪSS APRAKSTS

Šā vīna krāsa var būt no gaiši dzeltenas līdz zeltaini dzeltenai. Tā smaržu un garšu nosaka vīnogām tipiskie primārie augļainie — citrusaugļu un zaļo ābolu — aromāti, ko papildina sekundārās smaržu un aromātu veidojošās vielas, kuras rodas izturēšanas laikā un atgādina, piemēram, cepumus un briošu. Visa izgaršošanas procesa laikā jūtama maigā dzirkstīšana, ko rada ogļskābe, kura iegūta otrējās spirta raudzēšanas procesā.

* Trūkstošie analītiskie dati atbilst ES tiesību aktos noteiktajām robežvērtībām.

Vispārīgās analītiskās īpašības Maksimālais kopējais spirta saturs (tilp. %) Minimālais faktiskais spirta saturs (tilp. %) 9 Minimālais kopējais skābums (miliekvivalentos uz litru) izteikts vīnskābē — 4 g/l Maksimālais gaistošais skābums (miliekvivalentos uz litru) 18 Maksimālais kopējais sēra dioksīda saturs (miligramos uz litru)

4.5. Dzirkstošais sārtvīns

ĪSS APRAKSTS

Šā vīna krāsa var būt no gaišas sīpolmizas krāsas līdz gaiši sarkanai. Tā garšu un smaržu nosaka vīnogām tipiskās augļainās, vieglās zemeņu un aveņu un pikantās aromātvielas, kuras papildina sekundāras smaržu un aromātu veidojošas vielas, kas rodas izturēšanas laikā un atgādina, piemēram, cepumus un briošu, un ko papildina patīkams un līdzsvarots skābums.

* Trūkstošie analītiskie dati atbilst ES tiesību aktos noteiktajām robežvērtībām.

Vispārīgās analītiskās īpašības Maksimālais kopējais spirta saturs (tilp. %) Minimālais faktiskais spirta saturs (tilp. %) 9 Minimālais kopējais skābums (miliekvivalentos uz litru) izteikts vīnskābē — 4 g/l Maksimālais gaistošais skābums (miliekvivalentos uz litru) 18 Maksimālais kopējais sēra dioksīda saturs (miligramos uz litru)

4.6. Dzirkstošais sarkanvīns

ĪSS APRAKSTS

Šā vīna krāsa var būt no rubīnsarkanas līdz tumši sarkanai. Tā smaržu un garšu nosaka vīnogām tipiskie primārie augļainie (galvenokārt ķiršu un jāņogu) aromāti, ko papildina sekundāras smaržu un aromātu veidojošas vielas, kuras rodas izturēšanas laikā un atgādina, piemēram, cepumus un briošu.

* Trūkstošie analītiskie dati atbilst ES tiesību aktos noteiktajām robežvērtībām.

Vispārīgās analītiskās īpašības Maksimālais kopējais spirta saturs (tilp. %) Minimālais faktiskais spirta saturs (tilp. %) 9 Minimālais kopējais skābums (miliekvivalentos uz litru) izteikts vīnskābē — 4 g/l Maksimālais gaistošais skābums (miliekvivalentos uz litru) 18 Maksimālais kopējais sēra dioksīda saturs (miligramos uz litru)

4.7. Gāzēts pusdzirkstošais baltvīns

ĪSS APRAKSTS

Šā vīna krāsa var būt no zaļgani baltas līdz zeltaini dzeltenai; tam vienmēr ir augļaina, svaiga citrusaugļu un zaļo ābolu smarža un elegants, svaigs skābums. Ne garšā, ne smaržā nav jūtamas nekādas notis, kas liecinātu par izturēšanu koka mucās.

* Trūkstošie analītiskie dati atbilst ES tiesību aktos noteiktajām robežvērtībām.

Vispārīgās analītiskās īpašības Maksimālais kopējais spirta saturs (tilp. %) Minimālais faktiskais spirta saturs (tilp. %) 9 Minimālais kopējais skābums (miliekvivalentos uz litru) izteikts vīnskābē — 4 g/l Maksimālais gaistošais skābums (miliekvivalentos uz litru) 18 Maksimālais kopējais sēra dioksīda saturs (miligramos uz litru)

4.8. Gāzēts pusdzirkstošais sārtvīns

ĪSS APRAKSTS

Šā vīna krāsa var būt no gaišas sīpolmizas krāsas līdz gaiši sarkanai, tam raksturīgs augļainums (kas galvenokārt atgādina zemenes, avenes un kazenes), dzīvīgums un svaigums.

* Trūkstošie analītiskie dati atbilst ES tiesību aktos noteiktajām robežvērtībām.

Vispārīgās analītiskās īpašības Maksimālais kopējais spirta saturs (tilp. %) Minimālais faktiskais spirta saturs (tilp. %) 9 Minimālais kopējais skābums (miliekvivalentos uz litru) izteikts vīnskābē — 4 g/l Maksimālais gaistošais skābums (miliekvivalentos uz litru) 18 Maksimālais kopējais sēra dioksīda saturs (miligramos uz litru)

4.9. Gāzēts pusdzirkstošais sarkanvīns

ĪSS APRAKSTS

Šis vīns var būt sarkanā, rubīnsarkanā, purpursarkanā vai tumši sarkanā krāsā. Tam raksturīga augļaina garša un smarža, kas atgādina sarkanas ogas, piemēram, zemenes, plūmes un ķiršus.

* Trūkstošie analītiskie dati atbilst ES tiesību aktos noteiktajām robežvērtībām.

Vispārīgās analītiskās īpašības Maksimālais kopējais spirta saturs (tilp. %) Minimālais faktiskais spirta saturs (tilp. %) 9 Minimālais kopējais skābums (miliekvivalentos uz litru) izteikts vīnskābē — 4 g/l Maksimālais gaistošais skābums (miliekvivalentos uz litru) 18 Maksimālais kopējais sēra dioksīda saturs (miligramos uz litru)

5. Vīndarības metodes

a) Īpašās vīndarības metodes

Vīnogu ražošanas noteikumi

Vīnogulāju veidošanas sistēma

Vīnkopības metode un atstatumi

Ja vīndārzi stādīti līdz 2009. gada 31. jūlijam, ar aizsargāto cilmes vietas nosaukumu “Pannon” apzīmētos vīna nozares produktus līdz 2035./2036. vīna sezonai var ražot no vīnogām, kas audzētas jebkurā vīndārzā, kurā jau tika izmantota atļautā vīnogulāju veidošanas metode un stādījumu biezība.

Noteikumi attiecībā uz jauniem stādījumiem

Ja vīndārzi ir stādīti pēc 2009. gada 1. augusta:

— stādījumu biezība nedrīkst būt mazāka par 3 300 vīnogulāju/ha,

— rindstarpu platums nedrīkst būt mazāks par 2 metriem vai lielāks par 3,5 metriem,

— atstatums starp augiem nedrīkst būt mazāks par 0,6 metriem vai lielāks par 1,2 metriem,

— var izmantot jebkādu vīnogulāju veidošanas sistēmu, izņemot vienkāršo špaleru.

Attiecīgais ierobežojums vīnu gatavošanā

NAV

b) Maksimālais ražas iznākums

Visi vīna nozares produkti

100 hl no hektāra

Visi vīna nozares produkti

14 000 kg vīnogu no hektāra

6. Noteiktais ģeogrāfiskais apgabals

Apgabali, kas atbilstīgi vīndārzu kadastram klasificēti kā I un II kategorijas apgabali šādu pašvaldību teritorijā: Helesfa, Kispeterd, Mozsgó, Nagypeterd, Nyugotszenterzsébet, Szigetvár, Boda, Cserkút, Hosszúhetény, Ivánbattyán, Keszü, Kiskassa, Kővágószőlős, Kővágótöttös, Mecseknádasd, Pécs, Pécsvárad, Szemely, Kisjakabfalva, Babarc, Bár, Bóly, Dunaszekcső, Hásságy, Lánycsók, Magyarszék, Máriakéménd, Mohács, Monyoród, Nagynyárád, Olasz, Szajk, Szederkény, Somberek un Versend;

Alsónána, Alsónyék, Báta, Bátaszék, Decs, Harc, Kakasd, Kéty, Medina, Őcsény, Sióagárd, Szálka, Szekszárd, Várdomb un Zomba;

Aparhant, Bátaapáti, Bikács, Bonyhád, Bonyhádvarasd, Bölcske, Cikó, Dunaföldvár, Dunaszentgyörgy, Dúzs, Fácánkert, Felsőnyék, Fürged, Grábóc, Gyönk, Györe, Györköny, Hidas, Hőgyész, Igar, Iregszemcse, Izmény, Kisdorog, Kismányok, Kisszékely, Kisvejke, Kölesd, Lengyel, Lajoskomárom, Madocsa, Magyarkeszi, Mezőkomárom, Mórágy, Mőcsény, Mucsfa, Mucsi, Nagydorog, Nagyszékely, Nagymányok, Nagyszokoly, Németkér, Ozora, Paks, Pálfa, Pári, Pincehely, Regöly, Sárszentlőrinc, Simontornya, Szabadhidvég, Tamási, Tengelic, Tevel, Tolna, Tolnanémedi, Váralja un Závod;

Bisse, Csarnóta, Diósviszló, Harkány, Hegyszentmárton, Kistótfalu, Márfa, Nagytótfalu, Siklós, Szava, Túrony, Vokány, Kisharsány, Nagyharsány, Palkonya, Villány un Villánykövesd.

7. Galvenās vīna vīnogu šķirnes

“Alibernet”

“Blauburger”

“Blauer frühburgunder”

“Bíbor kadarka”

“Cabernet franc” — “Cabernet”

“Cabernet sauvignon”

“Chardonnay” — “Kereklevelű”

“Cirfandli” — “Piros cirfandli”

“Cot” — “Malbec”

“Csabagyöngye” — “Pearl of csaba”

“Cserszegi fűszeres”

“Csomorika” — “csomor”

“Domina”

“Ezerfürtű”

“Furmint” — “Furmint bianco”

“Hamburgi muskotály” — “Muscat de hamburg”

“Hárslevelű” — “Garszleveljü”

“Irsai olivér” — “Irsai”

“Juhfark” — “Fehérboros”

“Kadarka” — “Fekete budai”

“Karát”

“Királyleányka” — “Little princess”

“Kékfrankos” — “Moravka”

“Kékoportó” — “Blauer portugieser”

“Leányka” — “Leányszőlő”

“Menoire”

“Merlot”

“Mészikadar”

“Nektár”

“Olasz rizling” — “Olaszrizling”

“Ottonel muskotály” — “Muscat ottonel”

“Pinot blanc” — “Fehér burgundi”

“Pinot noir” — “Kék burgundi”

“Rajnai rizling” — “Rhine riesling”

“Rizlingszilváni” — “Müller thurgau”

“Rubintos”

“Sagrantino”

“Sauvignon” — “Sauvignon blanc”

“Syrah” — “Shiraz”

“Szürkebarát” — “Pinot gris”

“Sárga muskotály” — “Muscat lunel”

“Tannat”

“Tramini” — “Traminer”

“Turán”

“Viognier”

“Zefír”

“Zengő”

“Zenit”

“Zweigelt” — “Blauer zweigeltrebe”

“Zöld szagos” — “Decsi szagos”

“Zöld szilváni” — “Grüner sylvaner”

“Zöld veltelíni” — “Zöldveltelíni”

8. Saiknes vai saikņu apraksts

8.1. Dabas faktori

“Pannon” vīna reģionā ietilpst četri vīnkopības apgabali, kas atrodas kalnainajā teritorijā, kuru norobežo Donava, Drava un Balatons, kā arī starp tiem esošajās Villányi un Mečeku [Mecsek] kalnu grēdu dienvidu nogāzēs. Šie vīnkopības apgabali ir Pēča [Pécs], Villány, Seksārda [Szekszárd] un Tolna [Tolna].

Tolnas un Baraņas [Baranya] pakalnu pamatiezis ir mālaina un smilšaina nogulumu augsne, ko klāj less un smilšmāls. Villány pakalnu un Mečeku kaļķakmens blokus daudzviet klāj lesa un smilšmāla augsnes.

“Pannon” vīna reģiona augsne ir ļoti labvēlīga vīnkopībai.

Klimats ir kontinentāls, un no dienvidiem jūtama liela Vidusjūras ietekme.

Gada vidējā temperatūra ir 10–12 °C. Vidējais saules spīdēšanas ilgums pārsniedz 2 000 stundu gadā. Nokrišņu daudzums ir aptuveni 600 mm (ar dažiem izņēmumiem).

Reģiona klimats un laikapstākļi ir īpaši piemēroti gan balto, gan sarkano vīnogu audzēšanai.

8.2. Vīns: cilvēkfaktori

Šis apgabals ir viens no Ungārijas senākajiem vīna ražošanas reģioniem. Vīnkopību Ungārijā, t. i., Panonijā, pirmie ieviesa ķelti un pēc tam romieši. Vīnkopības nozīmi šajā reģionā apliecina arī atklātie artefakti.

Jau tolaik šā reģiona iedzīvotāji ievēroja, ka dabas apstākļi nodrošina teicamu pamatu vīnkopībai un vīna ražošanai. Ir vairākas rakstiskas liecības no agrajiem viduslaikiem par šajā reģionā ražotajiem vīniem. Labi kopti vīndārzi ir atrodami visās abatijās, kas lielā skaitā tika izveidotas Ārpāda [Árpád] laikmetā.

Vīnkopības uzplaukumam traucēja tikai kari ar turkiem aptuveni 150 gadu garumā.

Vietējo vīndarību tālāk attīstīja vācieši, kas šajā vīna reģionā apmetās 18. gadsimtā. Serbi, kas te apmetās uz dzīvi šajā periodā, sāka audzēt šķirni “Kadarka”, no kuras ražoja sarkanvīnus, izmantojot jaunu metodi — raudzēšanu ar mizām.

No desmitiem kultivēto šķirņu pārstādīšanas laikā 18. gadsimtā par noteicošām kļuva divas vīnogu šķirnes, ko izmantoja sarkanvīna ražošanā: viena no tām bija “Kadarka”, ko no Balkāniem atveda serbi, bēgot no turkiem, bet otra bija “Kékoportó”, kuru Villány ieveda vācu kolonisti un kura esot portugāļu izcelsmes. Reģions ir vairāk pazīstams ar saviem sarkanvīniem, bet Siklós, Tolnas un Mečeku apgabalos dominēja baltogu šķirnes “Olaszrizling”, “Hárslevelű”, “Cirfandli” un “Furmint”.

Līdz ar šķirnes “Kadarka” ieviešanu sarkanvīnu ražošanā sāka izmantot Balkānu izcelsmes metodi. Samīcītas sarkanās vīnogas raudzēja lielās koka tvertnēs Seksārdas vīndārzu saimniecībās un pagrabos izveidotās spiestuvēs Villány ciemata malā. Pēc raudzēšanas virsējās čagas pārklāja ar dubļiem un šādi izturēja mēnesi. Pēc tam vīnus salēja mucās. Dienvidaizdonavā ražoja košākus sarkanvīnus ar patīkami svaigu garšu, kurus dēvē par “siller” vai “fuchsli” un kurus ar mizām macerēja īsāku laiku.

“Pannon” vīna reģionā ražo gan sarkanvīnus, gan baltvīnus, taču sarkanvīni mūsdienās ir kļuvuši nozīmīgāki. Vēl 20. gadsimta sākumā “Kadarka” un “Kékoportó” bija sarkanvīnu pamatšķirnes, bet pēdējās desmitgadēs “Kadarka” ir aizstāta ar “Kékfrankos”, un plaši izplatītas ir kļuvušas tādas starptautiskās šķirnes kā “Cabernet Sauvignon”, “Cabernet Franc” un “Merlot”. No šīm šķirnēm bieži ražo Bordo tipa cuveé vīnus, ko iztur jaunās koka mucās. Dominējošās baltogu šķirnes ir “Olaszrizling”, “Hárslevelű”, “Rajnai rizling” un “Chardonnay”.

8.3. Vīns: vīnu apraksts

Kopumā noteiktā apgabala vīnu vidējo miesīgumu vai pilnmiesīgumu veido uz dienvidiem vērstās nogāzes, kurās valda siltāki klimatiskie apstākļi, kas nodrošina augstāku cukuru gatavības pakāpi un vidēju vai augstu spirta saturu, kas ir proporcionāls pilnmiesīgumam. Nogatavinātība izpaužas arī augļainumā un spēcīgajos tanīnos (sarkanvīnos).

8.4. Vīns: cēloniskās saiknes apraksts

Tā kā “Pannon” vīna reģionā valda kontinentāls klimats, kurā jūtama Vidusjūras ietekme, un šā reģiona nogāzes ir vērstas uz dienvidiem, “Pannon” vīni galvenokārt ir Vidusjūras tipa vīni, un tiem raksturīgs sarežģīts, elegants skābums. Tolnas un Baraņas pakalnu augsnes apakškārtu veido nogulumi, tāpēc šā reģiona vīniem ir pārsvarā augļaina garša. Lielā saules spīdēšanas stundu skaita dēļ šā reģiona vīni parasti ir pilnmiesīgi, ar augstāku spirta saturu. Dabas apstākļu dēļ “Pannon” sārtvīni un sarkanvīni satur zīdainus tanīnus.

Vidusjūras ietekmes dēļ šā reģiona vīnogu un vīna ražotāji var novākt arī vēlīnas baltvīna un sarkanvīna vīnogu šķirnes (piemēram, “Olasz rizling”, “Furmint”, “Cabernet Franc” un “Cabernet Sauvignon”) tad, kad tās ir gatavas un tajās ir augsts cukuru saturs.

Bieži vien labvēlīgo rudens laikapstākļu dēļ ir iespējams novākt gan izžuvušas, gan pārgatavas vīnogas. Par to liecina šajā reģionā plaši izplatītā vīna ražošana no vēlīnas ražas vīnogām, atlasītas ražas vīnogām un vēlu novāktām, izžuvušām vīnogām. Šajos augstākās kvalitātes vīnos apvienojas pieredze, ko reģiona vīna ražotāji ir uzkrājuši gadsimtu gaitā un nodevuši tālāk no paaudzes paaudzē, reģiona dabas apstākļi un vietējo šķirņu ražošanas potenciāls.

“Pannon” vīna reģiona iedzīvotājiem ir gadsimtiem senas zināšanas par vīnkopību un mīlestība pret to. Pamatus mūsdienu vīnkopībai un vīna ražošanai lika švābi, kas apmetās “Pannon” vīna reģionā. 20. gadsimta deviņdesmito gadu sākumā izveidotās ģimenes vīna darītavas atsāka vīna ražošanu un ir spējušas ražot augstākas kvalitātes produktus, kuriem arī atradušas noieta tirgu.

8.5. Dzirkstošais vīns: cilvēkfaktori

Papildus dabas faktoriem un cilvēkfaktoriem, kas aprakstīti attiecībā uz vīnu, uz “Pannon” dzirkstošajiem vīniem attiecas turpmākais izklāsts.

Dzirkstošā vīna ražošana “Pannon” vīna reģionā sākusies pirms 100 gadiem. Dzirkstošie vīni, ko ražoja pēc pirmās dzirkstošā vīna ražotnes izveides 1912. gadā, bija ļoti veiksmīgi un ieguva valsts mēroga slavu.

“Pannon” vīna apakšreģiona ražotāji atdzīvināja dzirkstošā vīna gatavošanas tradīcijas, atkal laižot tirgū “Pannon” dzirkstošo vīnu.

Šie produkti guva panākumus, pateicoties vietējo vīnogu audzētāju un vīndaru zinātībai un slavai. Svarīga “Pannon” dzirkstošā vīna ražošanas iezīme ir tradicionālais process un raudzēšana pudelēs, kā rezultātā papildus primārajai augļainajai smaržai veidojas sekundāras garšas un aromāti.

8.6. Dzirkstošais vīns: vīnu apraksts

Ilgākas izturēšanas rezultātā dzirkstošo baltvīnu krāsa ir no gaiši dzeltenas līdz zeltaini dzeltenai, dzirkstošo sārtvīnu krāsa — no sīpolmizas krāsas līdz aveņu rozā krāsai, bet dzirkstošo sarkanvīnu krāsa — no rubīnsarkanas līdz tumši sarkanai. “Pannon” dzirkstošo vīnu smaržu un garšu nosaka vīnogām raksturīgās primārās, intensīvi augļainās vai pikantās (sārtvīna un sarkanvīna gadījumā) garšu un aromātu veidojošās vielas; tās papildina sekundāri aromāti. “Pannon” dzirkstošajiem vīniem raksturīgs svaigs skābums.

8.7. Dzirkstošais vīns: cēloniskās saiknes apraksts

Vīna reģionā ietilpst četri vīnkopības apgabali, kas atrodas Ungārijas dienvidos. Vietējo klimatu veido kontinentālā un Vidusjūras ietekme. Saules spīdēšanas stundu skaits ir lielāks nekā vidēji valstī. Gada nokrišņu daudzums un diezgan vienmērīgais nokrišņu sadalījums, kā arī salīdzinoši labā augsnes ūdensnoturētspēja palīdz nodrošināt to, ka vīnogulāji veģetācijas periodā ir pietiekami apgādāti ar ūdeni. Īpaši svarīgi tas ir dzirkstošajiem vīniem, jo ūdens novērš tāda augus atgādinoša aromāta, sasmakuma un nenobriedušu, asu skābju veidošanos vīnā, kurus pastiprinātu oglekļa dioksīds, kas rodas otrējās spirta raudzēšanas laikā.

Ilgais veģetācijas periods un lielais siltuma daudzums nodrošina optimālus apstākļus vīnogām, ko izmanto dzirkstošo vīnu bāzes vīnu gatavošanai un kas šādos apstākļos pienācīgi nogatavojas un saglabā svaigās skābes.

Vīndārzu atrašanās vietas, Vidusjūras klimatisko apstākļu, mālaino, barības vielām bagāto kaļķaino un lesa augšņu, kā arī ražošanas apgabalam piemērotāko vīnogu šķirņu kombinācija veido “Pannon” dzirkstošā vīna unikālo raksturu, kurā saglabājas sarežģītās augļainās vai pikantās smaržu un aromātu veidojošās vielas, kā arī tā svaigumu un eleganto skābumu, kas jūtams pat pēc otrējās spirta raudzēšanas. Vīna reģionam ir raksturīgi dzirkstošie vīni ar elegantu, maigu sekundāro smaržu, kura rodas ilgākas izturēšanas — kas ir daļa no tradicionālā ražošanas procesa — rezultātā.

8.8. Gāzēts pusdzirkstošais vīns: cilvēkfaktori

Papildus cilvēkfaktoriem, kas jau aprakstīti attiecībā uz vīnu, uz “Pannon” gāzētu pusdzirkstošo vīnu attiecas turpmākais izklāsts.

Gāzēta pusdzirkstošā vīna kategorija “Pannon” vīna reģionā ir salīdzinoši jauna. Reģiona ražotāji to sāka ražot no reģionā tradicionāli audzētajām vīnogām un izmantoja, lai gatavotu dzirkstošā vīna bāzes vīnu, un guva panākumus, to tirgojot vietējā tirgū.

Produkta komerciālie un ekonomiskie panākumi ir saistīti ar vietējo vīnogu audzētāju un vīndaru zinātību un slavu. “Pannon” gāzētu pusdzirkstošo vīnu parasti ražo no šajā reģionā audzēto šķirņu vīnogām, un ražas novākšanas laiku izvēlas tā, lai pārstrādes laikā varētu saglabāt vīnogu dabiskās primārās garšas un aromātus veidojošās vielas; oglekļa dioksīda pievienošana pirms pildīšanas pudelēs tās pastiprina.

8.9. Gāzēts pusdzirkstošais vīns: vīnu apraksts

“Pannon” gāzētajiem baltvīniem, sārtvīniem un pusdzirkstošajiem vīniem parasti ir harmonisks skābju saturs, tie ir dzīvīgi, un tiem ir svaigs, sarežģīts, augļains aromāts.

8.10. Gāzēts pusdzirkstošais vīns: cēloniskās saiknes apraksts

Reģionā ietilpst četri vīnkopības apgabali, kas atrodas Ungārijas dienvidos. Vietējo klimatu veido kontinentālā un Vidusjūras ietekme. Šī ir Ungārijas daļa, kurā pavasaris iestājas visagrāk un saules spīdēšanas stundu skaits ir lielāks valstī vidēji. Gada nokrišņu daudzums un diezgan vienmērīgais nokrišņu sadalījums, kā arī salīdzinoši labā augsnes ūdensnoturētspēja palīdz nodrošināt to, ka vīnogulāji veģetācijas periodā ir pietiekami apgādāti ar ūdeni. Īpaši svarīgi tas ir gāzētiem pusdzirkstošajiem vīniem, jo ūdens novērš tāda augus atgādinoša aromāta, sasmakuma un nenobriedušu, asu skābju veidošanos vīnā, kurus pastiprinātu vīnā esošais oglekļa dioksīds.

Vīndārzu atrašanās vietas, Vidusjūras klimata, mālaino, barības vielām bagāto kaļķaino un lesa augšņu, kā arī ražošanas apgabalam labi piemēroto šķirņu kombinācija veido produkta unikālo raksturu, ko atspoguļo sarežģītās, augļainās smaržas un aromātus veidojošās vielas, svaigums un elegantais skābums.

9. Būtiski papildu nosacījumi (iepakojums, marķējums, citas prasības)

Ģeogrāfiskais apgabals, kurā var ražot ar aizsargāto cilmes vietas nosaukumu “Pannon” apzīmētos vīnus

Tiesiskais regulējums:

nosaka organizācija, kas pārvalda ACVN/AĢIN, ja dalībvalsts tā paredzējusi.

Papildu nosacījuma veids:

atkāpe attiecībā uz ražošanu noteiktajā ģeogrāfiskajā apgabalā.

Nosacījuma apraksts:

ar aizsargāto cilmes vietas nosaukumu “Pannon” apzīmētos vīnus drīkst ražot tikai to pašvaldību teritorijā, kas atrodas Tolnas, Seksārdas, Pēčas un Villány vīnkopības apgabalos un uzskaitītas produkta specifikācijas IV iedaļā, kā arī Dég pašvaldības teritorijā Fejēras [Fejér] meģē un Varsád pašvaldības teritorijā Tolnas meģē.

Dég un Varsád pašvaldību teritorija atrodas tajā pašā administratīvajā apgabalā, kurā atrodas “Pannon” vīna reģions.

Noteikumi par norādēm

Tiesiskais regulējums:

nosaka organizācija, kas pārvalda ACVN/AĢIN, ja dalībvalsts tā paredzējusi.

Papildu nosacījuma veids:

papildu noteikumi attiecībā uz marķēšanu.

Nosacījuma apraksts:

līdzās aizsargātajam cilmes vietas nosaukumam “Pannon” nedrīkst norādīt mazāku ģeogrāfisko vienību.

Var attēlot “Pannon” logotipu.

Turpmāk ir uzskaitīti atļautie tradicionālie apzīmējumi, citi apzīmējumi, kuru lietošana ir ierobežota, apzīmējumi, kas norāda ražošanas metodi, un citi apzīmējumi, kuru lietojums ir reglamentēts.

Vīns

1. Baltvīns: “Késői szüretelésű” [vēlīnas ražas vīns], “Válogatott Szüretelésű” [atlasītas ražas vīns], “Muskotály”, “Cuvée” vai “Küvé”, “Szüretlen” [nefiltrēts], “Töppedt szőlőből készült” [gatavots no vēlu novāktām, izžuvušām vīnogām], “Primőr” [pirmvīns] vai “Újbor” [jaunvīns], “barrique”, “barrique-ban erjesztett” [raudzēts kublā] vai “hordóban erjesztett” [raudzēts mucā], “barrique-ban érlelt” [izturēts kublā] vai “hordóban érlelt” [izturēts mucā].

2. Sārtvīns: “Válogatott Szüretelésű” [atlasītas ražas vīns], “Szüretlen” [nefiltrēts], “Primőr” [pirmvīns] vai “Újbor” [jaunvīns].

3. Sarkanvīns: “Siller”, “Késői szüretelésű” [vēlīnas ražas vīns], “Válogatott Szüretelésű” [atlasītas ražas vīns], “Muskotály”, “Cuvée” vai “Küvé”, “Szüretlen” [nefiltrēts], “Töppedt szőlőből készült” [gatavots no vēlu novāktām, izžuvušām vīnogām], “Primőr” [pirmvīns] vai “Újbor” [jaunvīns], “barrique”, “barrique-ban erjesztett” [raudzēts kublā] vai “hordóban erjesztett” [raudzēts mucā], “barrique-ban érlelt” [izturēts kublā] vai “hordóban érlelt” [izturēts mucā].

Dzirkstošais vīns un gāzēts pusdzirkstošais vīns

1. Baltvīns: “Muskotály”, “Cuvée” vai “Küvé”.

2. Sārtvīns: “Muskotály”, “Cuvée” vai “Küvé”.

3. Sarkanvīns: “Muskotály”, “Cuvée” vai “Küvé”.

Jebkura “Pannon” vīna marķējumā var iekļaut šādas norādes: “termőhelyen palackozva” [pildīts pudelēs ražošanas apgabalā], “termelői palackozás” [pudelēs pildījis ražotājs] un “pinceszövetkezetben palackozva” [pildīts pudelēs vīna darītavu kooperatīvā].

Apzīmējumu “rozé” var aizstāt ar “rosé” un apzīmējumu “küvé” var aizstāt ar “cuvée” vai “házasítás” [maisījums].

Noteikumi par iepakojumu

Tiesiskais regulējums:

nosaka organizācija, kas pārvalda ACVN/AĢIN, ja dalībvalsts tā paredzējusi.

Papildu nosacījuma veids:

iepakošana noteiktajā ģeogrāfiskajā apgabalā.

Nosacījuma apraksts:

atļautas visas iepakošanas metodes, izņemot vēlīnās ražas “Pannon” vīnus, atlasītas ražas “Pannon” vīnus un “Pannon” vīnus no vēlu novāktām, izžuvušām vīnogām, kurus var pārdot tikai stikla pudelēs.

Šī prasība neattiecas uz ražošanas apgabala vīniem, ko ražotājs savā vīna darītavā gatavojis patēriņam uz vietas.

Iepriekšējs paziņojums par iepakošanu:

pudeļu pildīšanas uzņēmumiem, kas atrodas ārpus noteiktā apgabala, jāpaziņo “Pannon” vīna reģiona sekretāram par katru vīna nozares produktu ar aizsargātu cilmes vietas nosaukumu pildīšanu pudelēs ne vēlāk kā 8 dienas, pirms iepakošanas sākuma.

Saite uz produkta specifikāciju

https://boraszat.kormany.hu/download/9/b1/f2000/Pannon%20term%C3%A9kle%C3%ADr%C3%A1s%203-v%C3%A1ltozat%20COM%20kn.pdf

(1) OV L 347, 20.12.2013., 671. lpp.

(2) OV L 9, 11.1.2019., 2. lpp.